Page:Ludus Coventriae (1841).djvu/181

 To seke a childe of semlant age I have faryn ryght fferre. Jasper is my name knowyn, In many countres that are myn owyn, Thorwe byttyr blastys that gyn blowyn, I stryke aftere the sterre.

I brynge myrre to my present, A byttyr lycour verament, ffor he xal suffyr byttyr dent, In a maydonys flesche is clad. On byttyr tre he xal be bent, Man and God omnypotent, With byttyr betynge his fflesche be rent, Tyl alle his blood be bledde.

Herod. Now I regne lyk a kynge areyd ful ryche, Rollyd in ryngges and robys of array; Dukys with dentys I dryve into the dyche, My dedys be ful dowty demyd be day. I xalle marryn tho men that belevyn amysse, And there in sette there sacramentes are I say; Theris no lorde in this werde that lokygh me lykei-wysse ffor to lame herytykk of the lesse lay. I am jolyere than the jay, Stronge thevys to steke, That wele oure lawys breke, On the wrecchis I wylle be wreke, And hont hem undyr hay.

In kyrtyl of cammaka kynge am I cladde, Cruel and curryd in myn crowne knowe; I sytt here ondyr Sesar in my sette sadde, Sorwyn to sottys suche sede wytt I sowe.